CELEX: 32021D1145
Language: da
Date: 2021-06-30 00:00:00
Title: Kommissionens gennemførelsesafgørelse (EU) 2021/1145 af 30. juni 2021 om anvendelse af Europa-Parlamentets og Rådets direktiv 2009/103/EF for så vidt angår kontrol af ansvarsforsikring for motorkøretøjer ved anvendelse af motorkøretøjer, der er hjemmehørende i Montenegro og Det Forenede Kongerige (EØS-relevant tekst)

13.7.2021   
               
               
                  DA
               
               
                  Den Europæiske Unions Tidende
               
               
                  L 247/100
               
            
         KOMMISSIONENS GENNEMFØRELSESAFGØRELSE (EU) 2021/1145
         af 30. juni 2021
         om anvendelse af Europa-Parlamentets og Rådets direktiv 2009/103/EF for så vidt angår kontrol af ansvarsforsikring for motorkøretøjer ved anvendelse af motorkøretøjer, der er hjemmehørende i Montenegro og Det Forenede Kongerige
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2009/103/EF af 16. september 2009 om ansvarsforsikring for motorkøretøjer og kontrollen med forsikringspligtens overholdelse (1), særlig artikel 2, litra b), sammenholdt med artikel 8, stk. 2, og
         ud fra følgende betragtninger:
         
                     (1)
                  
                  
                     Med hensyn til gyldigt grønt kort eller bevis for, at der er tegnet en grænseforsikring, ved anvendelse af køretøjer, der er hjemmehørende i et tredjeland, betragtes disse i henhold til artikel 8, stk. 1, andet afsnit, i direktiv 2009/103/EF som motorkøretøjer hjemmehørende i Unionen, når de nationale forsikringsbureauer i alle medlemsstaterne hver for sig garanterer, at skadestilfælde forårsaget på deres område ved disse køretøjers kørsel behandles i overensstemmelse med deres nationale regler om lovpligtig ansvarsforsikring.
                  
               
                     (2)
                  
                  
                     I medfør af artikel 2 i direktiv 2009/103/EF er anvendelsen af artikel 8 i nævnte direktiv på køretøjer, der er hjemmehørende i et tredjeland, betinget af indgåelsen af en aftale mellem de nationale forsikringsbureauer i medlemsstaterne og de nationale forsikringsbureauer i et sådant tredjeland. Når Kommissionen i snævert samarbejde med medlemsstaterne har fastslået, at en sådan aftale er blevet indgået, bør den desuden, for at artikel 8 i nævnte direktiv kan finde anvendelse på sådanne køretøjer, bestemme datoen for anvendelsen af denne bestemmelse på disse køretøjer og de køretøjsarter, som denne bestemmelse skal finde anvendelse på.
                  
               
                     (3)
                  
                  
                     Den 30. maj 2002 indgik de nationale forsikringsbureauer i medlemsstaterne i Det Europæiske Økonomiske Samarbejdsområde og andre associerede stater en aftale, i medfør af hvilken der gives garanti for behandlingen af skadestilfælde på deres område forårsaget af forsikrede eller uforsikrede køretøjer, som er hjemmehørende på de andre kontraherende parters område (»aftalen«).
                  
               
                     (4)
                  
                  
                     Den 6. januar 2021 underskrev de nationale forsikringsbureauer i medlemsstaterne samt i Andorra, Bosnien-Hercegovina, Island, Liechtenstein, Norge, Serbien, Schweiz og Det Forenede Kongerige et tillæg til aftalen, således at aftalen omfatter Montenegros nationale forsikringsbureau. I tillægget fastlægges praktiske foranstaltninger til ophævelse af forsikringskontrol af køretøjer, der er hjemmehørende i Montenegro, og som er omfattet af aftalen.
                  
               
                     (5)
                  
                  
                     Det nationale forsikringsbureau i Det Forenede Kongerige har undertegnet aftalen af 30. maj 2002. Det Forenede Kongerige Storbritannien og Nordirlands udtræden af Den Europæiske Union ændrede ikke situationen med hensyn til dets nationale forsikringsbureaus forpligtelser over for de øvrige berørte nationale forsikringsbureauer.
                  
               
                     (6)
                  
                  
                     For køretøjer, som er hjemmehørende i Montenegro og Det Forenede Kongerige, er alle betingelser for ophævelse af kontrol af ansvarsforsikring for motorkøretøjer i overensstemmelse med direktiv 2009/103/EF dermed opfyldt —
                  
               VEDTAGET DENNE AFGØRELSE:
         
            Artikel 1
            Fra den 2. august 2021 fører medlemsstaterne ikke kontrol med ansvarsforsikring i forbindelse med alle køretøjsarter, der er hjemmehørende i Montenegro, med undtagelse af militærkøretøjer, der er registreret i dette land, når de kommer ind i Unionen.
         
         
            Artikel 2
            Fra den 2. august 2021 fører medlemsstaterne ikke kontrol med ansvarsforsikring i forbindelse med alle køretøjsarter, der er hjemmehørende i Det Forenede Kongerige, med undtagelse af militærkøretøjer, der er registreret i dette land, når de kommer ind i Unionen.
         
         
            Artikel 3
            Medlemsstaterne underretter omgående Kommissionen om de foranstaltninger, de træffer i forbindelse med anvendelsen af denne afgørelse.
         
         
            Artikel 4
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 263 af 7.10.2009, s. 11.